**ปลาช่อนเจ็ดสี** หรือ **ปลาช่อนสายรุ้ง** (อังกฤษ: Rainbow snakehead) มีชื่อวิทยาศาสตร์ว่า *Channa bleheri* เป็นปลาช่อนแคระชนิดหนึ่งที่มีเฉพาะถิ่น บริเวณลุ่มแม่น้ำพรหมบุตรในรัฐอัสสัมและรัฐอรุณาจัลประเทศของอินเดีย เป็นหนึ่งในปลาช่อนชนิดที่มีสีสันสวยงามมากที่สุด

การกระจายพันธุ์และนิรุกติศาสตร์
-------------------------------

ในธรรมชาติสายพันธุ์นี้อาศัยอยู่ในแหล่งน้ำในรัฐอัสสัมของอินเดียเป็นหลัก โดยมีชื่อเรียกในภาษาอัสสัมว่า *sengeli* หรือ *chengeli* (อัสสัม: চেঙেলী) ชื่อทวินามเป็นเกียรติแก่นักสำรวจและผู้ค้าปลาต่างถิ่น ไฮโค เบลเฮอร์ (*Heiko Bleher*) ชาวเยอรมัน ที่ช่วยเหลือในการรวบรวมชนิดและมอบตัวอย่างให้กับนักมีนวิทยา เยิร์ค เฟียร์เค (*Jörg Vierke*)

เป็นปลาเฉพาะถิ่นของลุ่มแม่น้ำพรหมบุตร ปลาชนิดนี้มีถิ่นที่อยู่ที่เมืองดิบรูการห์ (ডিব্ৰুগড়) ทางตะวันออกเฉียงเหนือของรัฐอัสสัม สายพันธุ์ที่ใกล้ชิดที่สุดคือ *Channa burmanica* ซึ่งมีถิ่นกำเนิดทางตอนเหนือของพม่า

ลักษณะและความนิยมเป็นปลาตู้
---------------------------

จัดเป็นปลาในวงศ์ปลาช่อน (Channidae) ขนาดเล็กเช่นเดียวกับปลาก้าง (*C. limbata*) และปลาก้างอินเดีย (*C. gachua*) คือ ขนาดเมื่อโตเต็มที่มีขนาดไม่เกิน 20 เซนติเมตร แต่ได้ชื่อว่าเป็นปลาช่อนแคระที่มีสีสันสวยงามมาก โดยมีหลากหลายสีในตัวเดียวกัน ทั้ง ขาว, น้ำเงิน, แดง, ส้ม สลับกันไปบนพื้นลำตัวสีน้ำตาล อีกทั้งครีบต่าง ๆ โดยเฉพาะครีบหูก็มีลวดลายเป็นริ้ว ๆ สีดำอีกด้วย 

นิยมเลี้ยงเป็นปลาสวยงามเช่นเดียวกับปลาช่อนชนิดที่มีลวดลายสวยงามอื่น โดยสามารถเลี้ยงรวมกับปลาช่อนสวยงามขนาดเล็กชนิดอื่น ๆ ได้ เนื่องด้วยปลาในกลุ่มนี้จัดว่ามีอุปนิสัยไม่ดุร้ายก้าวร้าว อีกทั้งยังมีพฤติกรรมชอบอยู่รวมกันเป็นฝูง โดยเริ่มจากปลาวัยอ่อนที่มีความยาวประมาณหนึ่งเซนติเมตร (0.4 นิ้ว) ซึ่งจะมีลำตัวสีเหลือง และเมื่อโตเต็มวัยจึงจะมีจุดสีส้มหรือสีแดงขนาดใหญ่บนลำตัว

พฤติกรรมในธรรมชาติ ปลาช่อนกลุ่มนี้จะอาศัยอยู่ในสภาพที่มีอุณหภูมิหลากหลายเปลี่ยนแปลงต่างขั้วกันในรอบปี ตั้งแต่ฤดูที่มีฝนตกหนัก ฤดูร้อนที่อุณหภูมิร้อนจัด ไปจนถึงฤดูหนาวที่มีการละลายของหิมะจากเทือกเขาสูงตามแนวเทือกเขาหิมาลัย จึงมีพฤติกรรมขุดโพรงลึกตามรากไม้เพื่อจำศีลจนกว่าจะเข้าสู่ฤดูที่เหมาะสมต่อการหากินและแพร่ขยายพันธุ์ต่อไป

พฤติกรรมในการขยายพันธุ์
-----------------------

ปลาช่อนเจ็ดสี วัยอ่อนในอควาเรียม
ในบรรดาปลาช่อนแคระ ชนิดนี้เป็นเพียงชนิดพันธุ์เดียวที่ทำรัง ขณะที่ชนิดอื่น ๆ จะอมไข่ไว้ในปาก ตัวเมียซึ่งมีขนาดเล็กกว่าตัวผู้ดูเหมือนจะเริ่มการเกี้ยวพาราสีแม้ว่าตัวผู้จะเป็นผู้เลือกสถานที่ทำรัง และปลาพ่อแม่ทั้งสองจะคอยช่วยกันดูแลตัวอ่อน

ตัวผู้และตัวเมียที่โตเต็มวัยจะขยับเข้าใกล้ผิวน้ำเพื่อจับคู่ผสมพันธุ์ ปลาชนิดนี้เป็นปลาที่หากินบริเวณหน้าดิน (benthopelagic) ส่วนใหญ่อาศัยอยู่ใกล้กับบริเวณพื้นแหล่งน้ำ

ปัญหาสิ่งแวดล้อมและกฎหมายในสหรัฐ
--------------------------------

รัฐบาลกลางสหรัฐกังวลว่าการปล่อยปลาชนิดนี้ลงในแหล่งน้ำในประเทศอาจเป็นอันตรายต่อสิ่งแวดล้อม นักล่าชนิดนี้สามารถฆ่าสัตว์พื้นเมืองได้โดยเฉพาะในพื้นที่ทางใต้ เช่น ฟลอริดา, เท็กซัส และฮาวาย ที่มีอากาศอบอุ่นคล้ายกับสภาพอากาศของรัฐอัสสัม

ดังนั้นจึงเป็นเรื่องผิดกฎหมายในสหรัฐที่จะครอบครอง, นำเข้า หรือจำหน่ายปลาชนิดนี้รวมทั้งไข่ของมัน แต่การละเมิดกฎหมายนี้เกิดขึ้นในหลายรัฐ (เช่น เคนทักกี และจอร์เจีย)

ดูเพิ่ม
-------

* iconสถานีย่อยโลกของสัตว์

* ปลาช่อนแคระ

อ้างอิง
-------

1. ↑  Chaudhry, S. (2010). "*Channa bleheri*". *IUCN Red List of Threatened Species*. **2010**: e.T168567A6516424. doi:10.2305/IUCN.UK.2010-4.RLTS.T168567A6516424.en. สืบค้นเมื่อ 22 December 2019.
2. ↑  SeriouslyFish: Channa bleheri. Retrieved 11 February 2019.
3. 1 2 3 4 5 6 7 8  Courtenay, Walter and Williams, James. *Snakeheads (Pisces, Channidae): A Biological Synopsis and Risk Assessment*, p. 63 (U.S. Department of the Interior, U.S. Geological Survey, Jan 1, 2004).
4. ↑  *Freshwater and Marine Aquarium*, Volume 16, Issues 1-4, p. 56 (1993).
5. ↑  Christopher Scharpf; Kenneth J. Lazara (21 October 2019). "Order ANABANTIFORMES: Families ANABANTIDAE, HELOSTOMATIDAE, OSPHRONEMIDAE, CHANNIDAE, NANDIDAE, BADIDAE, and PRISTOLEPIDIDAE". *The ETYFish Project Fish Name Etymology Database*. Christopher Scharpf and Kenneth J. Lazara. สืบค้นเมื่อ 22 December 2019.
6. ↑  ชวิน ตันพิทยคุปต์; ชัยพัทธ์ งามบุษบงโสภิน (December 2013). "*CHANNA CRAZY คนคลั่งช่อน*, "Wild Ambition"". *Aquarium Biz*. Vol. 4 no. 42. สนพ. ชบาเงิน. p. 103. ISSN 1906-9243.
7. ↑  Froese, Rainer and Pauly, Daniel, eds. (2006). "*Channa bleheri*" in FishBase. January 2006 version.
8. ↑  South Carolina Invasive Species Management Plan (September 2008).
9. ↑  Code of Federal Regulations, 50 CFR 16.13 (2010).

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
***Chana bleheri***

* ข้อมูลที่เกี่ยวข้องกับ Channa bleheri ที่วิกิสปีชีส์
* snakeheads.org

  


|  |  |
| --- | --- |
| การแยกแยะหน่วยอนุกรมวิธาน | 
* Wikidata: Q2137399
* Wikispecies: Channa bleheri
* BOLD: 152729
* EoL: 1156612
* FishBase: 59754
* GBIF: 2391447
* iNaturalist: 97269
* IRMNG: 11262441
* ITIS: 642749
* IUCN: 168567
* NCBI: 304452
* Plazi: 3EAC23ED-263F-BD10-38C9-0B3D3A5711A2
* WoRMS: 1384021
* ZooBank: A5CB0FA7-1681-4F78-8003-35F02C606DEF

 |